Ce a spus Mihai Stoica despre viitorul lui Nicolae Dică la FC Voluntari: "Echipa e în derivă"
Mihai Stoica, managerul general al FCSB, a vorbit despre situația lui Nicolae Dică la FC Voluntari, după ce ilfovenii au fost învinși cu 4-0 de către Sepsi OSK Sfântu Gheorghe.
MM Stoica a subliniat că există niște tensiuni în cadrul echipei FC Voluntari, făcând referire la declarațiile făcute de Alexandru Dumiter la adresa coechipierilor săi.
De asemenea, oficialul FCSB susține că lotul ilfovenilor este unul bun, însă jucătorii nu sunt uniți.
"Nu ştiu care e gândirea celor de la Voluntari (n.r. – vizavi de situația lui Dică). Doar că ce am remarcat la declaraţiile după meciul cu noi sunt probleme acolo. Dumiter îşi critică colegii. Asta nu prea se face.
Aici sunt şi jucători buni, nu sunt mai slabi ca altele. Dacă Voluntari bătea la Craiova, nu se mira nimeni. Se poate schimba soarta unei echipe chiar şi parcursul unui meci… Dar e complicat acum!
Ai nevoie de luptători în anumite momente. Nu de unii care sunt obişnuiţi să cânte la pian, nu ai ce să faci. Ai nevoie de luptători când echipa e în derivă", a spus Mihai Stoica la Orangesport.